ఇన్ఫోసిస్‌ లాభం రూ.3726 కోట్లు
- 7 శాతం మేర పెరిగిన ప్రాఫిట్‌
- భవిష్యత్తు అంచనాలకు కోత
బెంగళూరు : దేశంలో రెండో అతిపెద్ద ఐటీ సేవల సంస్థ ఇన్ఫోసిస్‌ 2017-18 ఆర్ధిక సంవత్సరానికి గాను ముందస్తు రెవెన్యూ అంచనాలను తగ్గించుకుంది. ఈ ఏడాదిలో కంపెనీ రెవెన్యూలో 5.5-6.5 శాతం పెరుగుదల ఉండొచ్చని తాజాగా పేర్కొంది. ఇంతక్రితం ఈ అంచనాలు 6.5-8.5 శాతంగా ఉన్నాయి. డాలర్ల రూపంలో కూడా ఆదాయాన్ని 6.5-7.5 శాతంగా అంచనా వేసుకుంది. వివిధ అంతర్జాతీయ, జాతీయ పరిణామాల నేపథ్యంలో తమ రెవెన్యూ గైడ్‌లైన్స్‌ను తగ్గించుకున్నట్లు ఆ కంపెనీ పేర్కొంది. కాగా ప్రస్తుత ఆర్ధిక సంవత్సరం సెప్టెంబర్‌తో ముగిసిన ద్వితీయ త్రైమాసికానికి ఇన్ఫోసిస్‌ నికర లాభాలు 7 శాతం పెరిగి రూ.3,726 కోట్లకు చేరాయి. ఇంతక్రితం జూన్‌ త్రైమాసికంలో రూ.3,483 కోట్ల లాభాలు నమోదు చేసుకుంది. గతేడాది సెప్టెంబర్‌తో ముగిసిన త్రైమాసికం లాభాలతో పోల్చితే క్రితం క్యూ2 ఫలితాల్లో 3.4 శాతం పెరుగుదల చోటు చేసుకుంది. సిక్కా రాజీనామా తర్వాత కంపెనీ సహ వ్యవస్థాపకులు నందన్‌ నిలేకనీ సీఈవోగా బాధ్యతలు తీసుకున్న తర్వాత వెలువడుతున్న తొలి ఫలితాలు ఇవే.
సిక్కాకు మద్దతుగా నిలిచిన నిలేకని
పనయ కొనుగోలు విషయంలో ఏర్పడిన అనుమానాలకు నిలేకని మంగళవారం తెర దించారు. ఈ కొనుగోలు విషయంలో ఎటువంటి అవకతవకలు జరగలేదని నందన్‌ నిలేకనీ పేర్కొన్నారు. సంస్థ మాజీ సీఈవో విశాల్‌ సిక్కా నిర్ణయం సరైందేనని అన్నారు. విచారణ నివేదికను బహిర్గతం చేయకుండానే ఆయన ఈ ప్రకటన చేయడం విశేషం. ఈ కొనుగోలులో అక్రమాలు జరిగాయని ఇది వరకు ఇన్ఫీ వ్యవస్థాపకులు నారాయణ మూర్తి తీవ్ర ఆరోపణలు చేసిన విషయం తెలిసిందే. ఈ ఒప్పందంపై మూర్తి, సిక్కా మధ్య పెద్ద దుమారమే రేగింది. కాగా ఈ వ్యాఖ్యలను నిలేకని కొట్టిపారేసినట్లయ్యింది. దీంతో సిక్కాకు క్లీన్‌చీట్‌ లభించింది. కంపెనీ ప్రయోజనాల రీత్యా విచారణ నివేదికను బహిర్గతం చేయడం లేదన్నారు.
జోరుగా కొత్త సీఈవో అన్వేషణ
ఇన్ఫోసిస్‌కు కొత్త సీఈవోను ఎంపిక చేసే ప్రయత్నాలు జోరుగా సాగుతున్నాయని నిలేకని తెలిపారు. వీలైనంత తొందరగానే ఈ ప్రక్రియను ముగిస్తామన్నారు. డిజిటల్‌ వ్యాపార వృద్ధిలో సంస్థ పలు సవాళ్లు ఎదుర్కుంటుందన్నారు. ఫలితాల నేపథ్యంలోమంగళవారం బీఎస్‌ఈలో ఇన్ఫోసిస్‌ షేర్‌ 1.37 శాతం నష్టపోయి రూ.926.75 వద్ద ముగిసింది.
మీ స్నేహితులకు రికమెండ్ చెయ్యండి